Heger, Eduard, podpredseda vlády a minister financií SR (2020-09-16):
Ďakujem veľmi pekne, pán podpredseda. Dámy a páni, práve dohovoril súčasný predseda alebo teda prezentoval bod súčasný predseda Rady pre rozpočtovú zodpovednosť a využijem tú príležitosť, že ho tu máme v pléne a poďakujem mu za skvelú prácu, ktorú odviedol vo vedení tak dôležitej inštitúcie. A kľudne mu môžete zatlieskať, ak chcete, ja sa teda určite pridám (potlesk), lebo nastúpil naozaj na náročnú, náročnú cestu tejto novovzniknutej inštitúcie v čase, keď ju preberal spolu s ďalším vedením a nemali ľahkú úlohu. Táto inštitúcia vznikla na to, aby chránila a dozerala na zdravie verejných financií, tak zjednodušene povedané, na dlhodobú udržateľnosť verejných financií, čo je naozaj kľúčové a na Slovensku to nastavilo nový trend. A myslím si, že výrazne táto inštitúcia pomohla aj vďaka teda jeho vedeniu a jeho komentárom, ale aj vďaka všetkým tým ľuďom, ktorí pod ním pracovali a prinášali kvalitné dáta, čiže ten potlesk určite patrí aj im a som vďačný za ich prácu. To, že výber nového predsedu spadol na nás, je len zhoda okolností, pretože vlastne funkcia alebo to funkčné obdobie skončilo už minulý rok 26. júna 2019, ale našťastie teda tento zákon pamätá na to, že môže presluhovať predseda, ak nie je zvolený nový. Tým, že vlastne nebol v tom čase zvolený nový predseda tejto rady, tak sme sa toho vlastne, som to dostal ja do vienka a z úcty k tejto inštitúcii, pretože je to nezávislá inštitúcia, mala by ostať nezávislá, je veľmi dôležité, aby tú povesť, ktorú vybudoval aj súčasný pán predseda s celým teda svojím aparátom, aby sa budovala ďalej a ešte, ešte rástla, je to stále ešte mladá inštitúcia. Tak práve preto som sa rozhodol, že urobím výberové konanie, do ktorého nebudem ani zasahovať, aby to bolo jednak transparentné, ale zároveň aby sa naozaj podarilo vybrať toho najlepšieho z najlepších. A chcem poďakovať z tohto miesta aj pánovi predsedovi finančného výboru, ktorý teda zobral toto pod svoju taktovku a na pôde finančného výboru za účasti jednak koaličných, ale aj opozičných poslancov, ale zároveň aj za účasti predsedu, súčasného predsedu Rady pre rozpočtovú zodpovednosť a ďalších renomovaných ekonómov na Slovensku sa mohlo udiať toto verejné výberové konanie pred očami všetkých občanov, ktorí mali o to záujem. Nebolo to jednoduché. Prihlásil sa pomerne pekný počet kandidátov, vypočutie trvalo jeden celý deň a bodové hodnotenie bolo tiež rozsiahle, vo viacerých kategóriách, čiže myslím si, že odviedli všetci, ktorí ste do toho boli zapojení a ktorí do toho boli zapojení, odviedli skvelú prácu a o to jednoduchšie to bolo pre mňa, pretože mi odporučili troch kandidátov, z ktorých každý bol veľmi dobrý. Ja som teda urobil takú vec, keďže som naozaj chcel k tomu pristúpiť so všetkou zodpovednosťou, že som si, som sa stretol s každým z týchto troch kandidátov a pozrel som si aj hodnotenie, ktoré dostali k svojej vízii, ktorú mali, pozrel som si aj hodnotenie, ktoré dostali k svojmu vystúpeniu práve v tejto výberovej komisii, a zohľadnil som teda ešte jeden parameter, a to bolo skúsenosti aj v takejto, by som povedal, veľkej verejnej funkcii, pretože povedzme si na rovinu, je to veľmi dôležitá a zodpovedná funkcia, kde človek musí vedieť zvládať viacero vecí. Jednak vedie inštitúciu, ale zároveň musí vedieť sa aj hýbať v tých, v tých vodách, v ktorých sa takáto funkcia nachádza. Prví dvaja, ktorí z výberového konania vlastne vyšli ako najpozitívnejšie, tak mali v tých prvých dvoch parametroch rovnaké hodnotenie. A dôvod, prečo som vybral v poradí druhého s tesným závesom, myslím, že desať alebo dvanásť bodov tam bol po záves, za prvým pánom Martinom Schusterom bol pán Tóth, ktorého dnes tu vám vlastne predkladám ako kandidáta, tak bol to človek alebo je to človek, ktorý má skúsenosti aj s vedením na Inštitúte finančnej politiky. Bol riaditeľom tohto inštitútu a ako viete, toto je veľmi dôležitý inštitút z hľadiska verejných financií aj z hľadiska ministerstva financií, ale vôbec z hľadiska štátu. Čiže veľmi, by som povedal, dôležitá funkcia, kde človek naberie veľa skúseností. A zároveň pán Tóth absolvoval alebo teda bol aj viceguvernérom Národnej banky Slovenska, ktorá je tiež už verejná funkcia a má veľkú skúsenosť teda aj s takýmto pôsobením. Toto boli tri parametre, ktoré rozhodli, prečo som sa nakoniec rozhodol teda pre pána Tótha a ktorého vám predkladám dnes, aby ste mohli o ňom rokovať a budem veľmi rád, ak ho podporíte. Ako viete, tento kandidát potrebuje mať ústavnú väčšinu, ale osobne si myslím, že by bolo výborné, ak by mal naozaj širokú politickú podporu, ako sme to videli v prípade aj iných nominácií takéhoto charakteru ekonomického. Pamätám si, keď som bol ešte v opozícii a nominovala vtedajšia koalícia pána Ódora na funkciu viceguvernéra Národnej banky Slovenska a získal širokú, širokú podporu celého parlamentu, myslím, že nejakých 122 hlasov, čo bolo veľmi dobrým odrazom práve toho, že toto je apolitická funkcia. A naozaj, byť šéfom RRZ je apolitická funkcia a mala by tak ostať a myslím si, že aj pán Tóth je apolitický človek. Je to renomovaný ekonóm a myslím si, že bude veľmi dobré, ak získa túto čo najširšiu možnú podporu z hľadiska parlamentu, a verím tomu, že bude vykonávať túto prácu odborne a objektívne, nech je jeho oponentom na ministerstve financií ktokoľvek, pretože to je základný predpoklad tejto práce. Musí to byť človek, ktorý stráži tú dlhodobú udržateľnosť, teda to zdravie verejných financií. Dovoľte mi ešte, aby som vám teda prečítal aj takú formálnejšiu časť tohto úvodného slova, aby som splnil všetky náležitosti. Takže, vážený pán predsedajúci, vážené pani poslankyne, vážení páni poslanci, predkladám na rokovanie Národnej rady Slovenskej republiky návrh na voľbu predsedu Rady pre rozpočtovú zodpovednosť. Návrh bol schválený vládou Slovenskej republiky dňa 9. septembra 2020, č. uznesenia 554/2020. Podľa čl. 3 ods. 2 ústavného zákona 493/2011 Z. z. o rozpočtovej zodpovednosti predsedu Rady pre rozpočtovú zodpovednosť volí a odvoláva Národná rada Slovenskej republiky trojpätinovou väčšinou hlasov poslancov na návrh vlády Slovenskej republiky. Funkčné obdobie predsedu a členov rady je podľa čl. 3 ods. 3 ústavného zákona č. 493/2011 Z. z. o rozpočtovej zodpovednosti sedemročné. Podľa čl. 3 ods. 5 ústavného zákona funkcia člena rady zaniká uplynutím funkčného obdobia, a to dňom vymenovania nového člena rady. V súčasnosti funkciu predsedu Rady pre rozpočtovú zodpovednosť vykonáva pán Ivan Šramko, ktorý tu teda je s nami, ktorému uplynulo funkčné obdobie dňa 26. júna 2019. V zmysle citovaného ustanovenia ústavného zákona č. 493/2011 Z. z. o rozpočtovej zodpovednosti predkladám návrh na voľbu Jána Tótha za predsedu Rady pre rozpočtovú zodpovednosť. Pán Ján Tóth spĺňa podmienky výkonu funkcie predsedu Rady pre rozpočtovú zodpovednosť ustanovené v čl. 3 ods. 4 ústavného zákona č. 493/2011 Z. z. o rozpočtovej zodpovednosti. Dovoľujem si vás týmto požiadať o prerokovanie návrhu a ďakujem za pozornosť.